**Indokolás**

**Tengelic Község Önkormányzata 2019. évről szóló zárszámadása a költségvetési rendelettel megegyező szerkezetben készült, melynek adatai a MÁK felé továbbított költségvetési beszámolókkal összhangban vannak, az előterjesztés tartalmazza az Áht. által előírt mérlegeket, kimutatásokat.**

Az Önkormányzat 2019. évi költségvetését a Képviselő-testület a 3/2019. (II.11.) számú önkormányzati rendeletével 402 808 996 Ft bevétellel és kiadással fogadta el, ami költségvetési hiányt nem tartalmazott.

Az év során – jogszabály módosítások, pótlólagos központi költségvetési támogatások, saját bevételek, számviteli előírások, valamint a gazdálkodási szükségletek és önkormányzati döntések miatt – összesen 7 alkalommal került sor a költségvetés módosítására, melynek eredményeképpen a költségvetés főösszege 552 477 793 Ft-ra változott, mely a tervezetthez képest 37 %-os növekedést jelent.

A 2019. évi költségvetés végrehajtása során a bevételeket 555 689 474 Ft-ra teljesítettük, míg a tervezett kiadásokat 393 560 261 Ft-ban realizáltuk. A pénzügyi- likviditási helyzet az év során stabil volt.

**Az éves gazdálkodás adatai azt mutatják, hogy az önkormányzat 2019. évi költségvetése megalapozott volt, a rendelkezésre álló előirányzatok lehetővé tették a tervezett működési, fejlesztési feladatok megvalósítását.**

**Költségvetési bevételek alakulása**

Tengelic Község Önkormányzata 2019. évi zárszámadásának költségvetési mérlegét az 1. melléklet tartalmazza.

**A működési bevételek teljesítése 374 497 449 Ft volt, míg a tervezett fejlesztési bevételek 175 627 322-ban realizálódtak.**

A működési és fejlesztési mérlegből (2.1.-2.2.számú mellékletek) látható, hogy mind a működési, mind a fejlesztési költségvetés egyenlege pozitív, a bevételek jelentősen meghaladják a kiadásokat, ami a tárgyévi gazdálkodás maradványaként jelentkezik.

A 2019-ben rendelkezésre álló források összetételét az alábbi grafikon szemlélteti:

**Működési bevételek**

Állami támogatások

Az önkormányzat működési feladataihoz való állami hozzájárulás összege 142 215 402 Ft volt

A részletes adatokat a 3-4. mellékletek tartalmazzák.

Az évvégi elszámolás során, az önkormányzatnak 1 104 004 Ft visszafizetési kötelezettsége keletkezett (13 721 Ft visszafizetésre az óvodai ellátás és étkeztetés feladatmutatói miatt kerül sor, további 1 090 283 Ft visszafizetésre a helyi önkormányzatok kiegészítő támogatása fel nem használt része: a téli rezsicsökkentésből megmaradt összeg valamint az óvodai és étkeztetés túlfinanszírozása miatt került sor.)

A 2018. évi beszámoló elszámolása után az önkormányzatot 254 503 Ft pótlólagos támogatás illette meg.

Működési célú támogatások államháztartáson belülről

2019. évben **29 207 613 Ft egyéb támogatás finanszírozta működésünket**, melyeket részletesen az 5. melléklet tartalmazza.

Az új finanszírozási, és elszámolási szabályok alapján, támogatásértékű bevételként kellett elszámolni a 2019. évre december végén kapott finanszírozási előleget, melynek összege

5 564 703 Ft volt, és év végén a maradvány részét képezte.

Közhatalmi bevételek

Az önkormányzati gazdálkodás legfontosabb saját forrását az állami támogatások mellett az adóbevételek jelentik.

Mivel a helyi adóbevételek jelentős részét a kötelező feladatok finanszírozására kell fordítani, ezért jelentősége – és egyúttal kockázata - a fizetőképesség megőrzése és a gazdálkodás mozgástere tekintetében kiemelkedő.

Az önkormányzat **helyi adó bevételei 2019-ben összességében 94 407 069 Ft-ban teljesültek**, **ami az eredeti előirányzathoz képest 156,82 %-os teljesülést jelent.**

**Iparűzési adó**

2019-ben az önkormányzathoz befolyt adóbevétel 72 852 556 Ft lett. Az előző évihez képest 901 961 Ft-tal több a befolyt bevétel.

A 2019. évi iparűzési adó összege majd a szeptember 30-ig kitolt bevallások alapján fog véglegeződni, ami ennél több és kevesebb is lehet.

A **gépjárműadóból** 2013-tól csak a beszedett adó 40%-a illeti meg az önkormányzatot, melynek összege 2019. évben 5 165 623 Ft összegben realizálódott.

A **magánszemélyek kommunális** **adója** esetén az adó mértékek nem változtak.

A 10 463 250 Ft kommunális adó **az önkormányzat működési forrását jelenti.**

**Egyéb közhatalmi bevételként** 5 925 640 Ft folyt be. Ez tartalmazza a mezőőri járulékot, a pótlék, bírság bevételeket, a talajterhelési díjakat.

Működési bevételek

A működési bevételek teljesítése **44 305 605 Ft volt**, melyből 22 186 025 Ft az intézményeknél realizálódott. Az intézményi térítési díjak összege a polgármesteri hivatal költségvetésében jelenik meg, mivel a konyha 2017. január 1-jétől a hivatalhoz került.

Működési pénzmaradvány

A tervezett önkormányzati működési feladatok megvalósításához 2019. évre 76 899 247 Ft pénzmaradványt terveztünk, amely a számviteli elszámolási szabályoknak megfelelően – annak ellenére, hogy a kiadások egy része nem teljesült – teljes egészében igénybevételre került, így az elmaradt, illetve áthúzódó feladatok forrása tárgyévi maradványként jelentkezik.

Összege évközben módosításra került, 64 361 760 Ft-ra, 12 537 487 Ft a felhalmozási pénzmaradványhoz került átcsoportosításra a megnövekedett beruházási feladatok finanszírozására.

**Felhalmozási bevételek**

A 2019. évre tervezett 89 579 722 Ft felhalmozási bevételből az év során 175 627 322 Ft realizálódott, köszönhető az évközi pályázati forrásoknak.

A bevételek a 4-5. mellékletekben jelennek meg.

Felhalmozási maradvány

A 2019. évre tervezett fejlesztési feladatok megvalósításához **79 779 722 Ft fejlesztési pénzmaradvánnyal** számolhattunk, melynek egy része az előlegként megkapott fejlesztési támogatásokból származott.

A pénzmaradvány igénybevételének elszámolása – a működési maradványnál említettek miatt – teljes egészében megtörtént, így az áthúzódó fejlesztési feladatok forrása tárgyévi maradványként jelentkezik.

**Költségvetési kiadások**

Az önkormányzat 2019. évi gazdálkodása során **393 560 261 Ft kiadást** **teljesített**. Ezen belül, a működési kiadások összege 278 711 742 Ft volt, míg a tervezett fejlesztésre 110 198 832 Ft-ot fordítottunk.

A teljesítési adatok előirányzattól való elmaradását jelentősen befolyásolta, hogy az összességében közel 84 M Ft-ban tervezett tartalék keret nem került felhasználásra.

A kiadások összetételét az alábbi grafikon mutatja:

**Működési kiadások**

Működési kiadások

A működési kiadások 49,24 %-a **137 231 304 Ft összegben az intézményeknél** realizálódott.

Az intézmények 2019. évi gazdálkodása takarékos és körültekintő volt, a finanszírozás és az előirányzatok felhasználása a feladat ellátáshoz igazodott.

Az intézmények feladata és struktúrája nem változott.

A személyi juttatások és járulékok előirányzatánál 89,49 %-os a teljesülés.

A dologi kiadások teljesülése 77,65 %, itt jelentős a megtakarítás, mely részben betudható az energetikai korszerűsítéseknek is (napelemek felszerelése).

Támogatások, pénzeszköz átadások felsorolását a 10-11. számú melléklet tartalmazza.

A szociális célú támogatásoknál az önkormányzat saját hatáskörben megállapított támogatásai szerepelnek, valamint a téli rezsicsökkentéshez kapcsolódó juttattatás.

Hitelműveletek

Az önkormányzatnak működési hitele nem volt.

**Összességében elmondható, hogy az önkormányzat működési feladatait úgy látta el, hogy annak eredményeképpen jelentős maradványa keletkezett, ami megalapozza a következő évi költségvetési gazdálkodás stabilitását, az esetleges bevételkiesés illetve vis maior helyzetek kezelhetőségét.**

**Felhalmozási kiadások**

Az önkormányzat 2019-ban **110 198 832 Ft felhalmozási kiadást számolt el**. A fejlesztések tételes kimutatását a 12. és 13. számú melléklet tartalmazza.

**A 2019. évi fejlesztéseket döntő részben tárgyévben kapott, illetve pénzmaradványként rendelkezésre álló támogatás, egyéb külső forrás finanszírozta, így megvalósításuk jelentős vagyonnövekedést eredményezett.**

# A költségvetés finanszírozása, hitelműveletek

Az önkormányzatnak 2019. évben folyószámla hitelkerete nem volt.

Az önkormányzat – költségvetésének végrehajtása során külön figyelmet fordít likviditásának folyamatos biztosítására. Tekintettel arra, hogy a központi működési támogatások a működési kiadások felét sem finanszírozzák, - a helyi adóbevételek pedig ciklikusan érkeznek, - fontosnak tartjuk, hogy az önkormányzat jelentős maradvánnyal rendelkezzen, ami egyúttal lehetővé teszi az önkormányzati célok hatékonyabb megvalósítását, a piaci, pályázati lehetőségek jobb kihasználását.

**Költségvetési maradvány alakulása**

A 2014-ben bevezetett új számviteli rendszerben az alaptevékenység keretében realizált bevételek és teljesített kiadások egyenlege a költségvetési maradvány, melynek levezetése során, az előző évek maradványa tárgyévi bevételként kerül elszámolásra, így az év végi maradvány a költségvetési gazdálkodás során összességében felhalmozott megtakarítást tükrözi.

A zárszámadás keretében megállapított maradvány összege beépül a következő évi költségvetésbe, ahol a továbbiakban tárgyévi bevételként funkcionál. Ennek terhére szükséges biztosítani azokat a kiadásokat is, (pl normatíva visszafizetési kötelezettség, következő évre folyósított finanszírozási előleg levonása) amelyek korábban pénzmaradványt módosító tételek voltak.

A beszámoló szerinti pénzmaradványt a 14. melléklet tartalmazza.

**Vagyon és eredmény kimutatás alakulása**

**Eredmény kimutatás**

Az eredmény kimutatást a pénzügyi számvitelben vezetett elszámolások alapján kell elkészíteni.

Az összesített eredmény kimutatás adatai szerint, 2019-ban az önkormányzat és intézmények **mérleg szerinti eredménye -38 179 973 Ft volt**. A negatív eredmény abból adódik, hogy a 2019. évi beruházások bevételeinek elhatárolása megtörtént év végén.

**Vagyon változása**

A 2019. évi mérleg adatai szerint, az eszközök értéke 37 519 047 Ft-tal nőtta külső és saját forrásokból megvalósított fejlesztések hatására.

A vagyon alakulását a 21. melléklet tartalmazza.

A növekmény nagyobb része a **tárgyi eszközöknél jelentkezik**.

**A pénzeszközök értéke változott**: 156 670 012 Ft-ról 163 417 407 Ft-ra nőtt. A követelések állománya 5 502 812 Ft-tal csökkent.

**A kötelezettségek 3 045 482 Ft-os növekedést mutatnak**, ez főként annak tudható be, hogy az évvégén beérkezett számlák kifizetése áthúzódott 2020-ra, valamint a beruházások biztosítékainak letétbe helyezését itt mutatjuk ki.

Az önkormányzat tárgyi eszközeinek az elhasználódási fokát az alábbi táblázat mutatja:

|  |  |
| --- | --- |
| **Eszközcsoportok** | **Bruttó állományi érték (Ft)** |
| **Immateriális javak** | Bruttó érték | 12 574 737 |
| Értékcsökkenés | 8 850 482 |
| **Elhasználódási fok** | **49,75 %** |
| **Ingatlanok és kapcsolódó vagyoni értékű jogok** | Bruttó érték | 1 131 855 416 |
| Értékcsökkenés | 302 546 032 |
| **Elhasználódási fok** | **26,73 %** |
| **Gépek, berendezések, felszerelések, járművek** | Bruttó érték | 114 029 644 |
| Értékcsökkenés | 89 265 281 |
| **Elhasználódási fok** | **78,28 %** |
| **Eszközök összesen** | Bruttó érték | 1 258 459 797 |
| Értékcsökkenés | 400 661 795 |
| **Elhasználódási fok** | **31,84 %** |

Az év során elszámolt **értékcsökkenés összege 40 557 818 Ft** volt, amely az előző évinél közel 6 208 779 Ft-tal magasabb az előző évihez képest, ez köszönhető az idei év jelentős beruházásainak, melyek értékcsökkenése már megjelenik 2019-ben.

**Önkormányzati részesedések**

Az önkormányzati tulajdonban lévő gazdasági társaságokban az önkormányzat részesedését a 23. melléklet tartalmazza gazdasági társaságonként.

A Dunaág Kft.-t, melyben az önkormányzatnak 3.900.000 Ft értékű üzletrésze volt, a cégbíróság megszűntnek nyilvánította.

A fenti adatok alapján megállapítható, hogy **az önkormányzat a vagyonával felelősen gazdálkodott, az értékcsökkenést meghaladó mértékben fejlesztette**.